། །སྔོན་འགྲོ་མེ་ཏོག་ཕྲེང་མཛེས་ཀྱི་འགྲེལ་པའི་དབུའོ། །
སྭསྟི་སིདྡྷཾ། བླ་མ་ཡི་དམ་བཀའ་སྡོད་རྣམས་ལ་ཕྱག་འཚལ་ལོ། །ཆོས་སྐུ་ནམ་མཁའ་ཡངས་པའི་དཀྱིལ། །ལོངས་སྐུ་ཉི་མའི་གདུལ་བྱ་ལ། །སྤྲུལ་སྐུ་ཚ་ཟེར་དཔག་མེད་འཕྲོས། །ཀུན་མཁྱེན་པད་མོའི་གཉེན་ལ་འདུད། །དེས་བསྟན་རྒྱུད་རྒྱལ་གསང་སྙིང་གི། །རྒྱུད་དོན་བསྒྲུབ་ཐབས་ལྟར་བཤད་པའི། །ཆོ་ག་སྦྱོར་དངོས་རྗེས་གསུམ་ལ། །སྔོན་འགྲོའི་གསལ་བྱེད་བྲི་བར་བྱ། །འདིར་རྒྱུད་སྡེ་ཐམས་ཅད་ཀྱི་རྒྱལ་པོ་ཆེན་པོ་དཔལ་གསང་བའི་སྙིང་པོའི་དོན་བསྒྲུབ་ཐབས་དང་འབྲེལ་ཞིང་། བསྒྲུབ་ཐབས་མན་ངག་དང་འབྲེལ་ལ། མན་ངག་བླ་མ་དམ་པའི་ཕྱག་ལེན་དང་འབྲེལ་ཡང་། ཕྱག་ལེན་ཆོ་གའི་འགྲིག་དང་འབྲེལ་བའི་ལུགས་ལྟར་བཤད་ན། ལེའུ་བཅུ་བཞི་ཡན་ཆད་ནི་མ་བསྒྱུར་རྣལ་མའི་དཀྱིལ་འཁོར་ཞི་བ་ཡིན་ལ། བཅོ་ལྔ་མན་ཆད་བསྒྱུར་བ་ཁྲག་འཐུང་གི་དཀྱིལ་འཁོར་ཡིན། དེ་གཉིས་གང་ལྟར་ཡང་། མངོན་པར་རྟོགས་པའི་གོ་རིམ་བསྡེབས་མ་ཤེས་ན། བདུད་རྩི་རོ་སྙོམས་ལྟ་བུའི་བཤད་པར་འགྲོ་བའི་སྐྱོན་ཡོད་པས། གོ་རིམ་བསྡེབས་ན། ཆོ་ག་སྦྱོར་དངོས་རྗེས་གསུམ་གྱིས་བསྟན་དགོས་སྟེ། ཚབ་རྒང་པས། སྦྱོར་དངོས་རྗེས་གསུམ་མི་མཁས་པས། །སྐྱེས་བུ་རྣམས་ནི་ཅི་ལྟར་ཡང་། །ཅི་བསྒྲུབ་བྱ་བ་ངེས་མེད་ཡིན། །མཐར་ཕྱིན་བྱ་བ་ཤིན་ཏུ་དཀའ། །ཅེས་གསུང་པས་འདི་ནི་སྦྱོར་བ་སྔོན་འགྲོའི་ཆོས་སོ། །དེ་ལ་གཉིས་སྟེ། སྤྱིའི་སྔོན་འགྲོ་དང་། ཁྱད་པར་གྱི་སྔོན་འགྲོའོ། །དང་པོ་ལ་བཞི། གནས་ཁང་གིས་བརྟག་པ་དང་། དཀྱིལ་འཁོར་རྩིགས་ཤིང་ཆག་ཆག་གདབ་པ་དང་། མཆོད་པ་བཤམ་པ་དང་། ནང་དུ་འདུག་ནས་ཚུལ་ཕྱག་དང་གྲལ་ཕྱག་བྱ་བ་སྟེ། གོང་མ་རྣམས་ནི་བསྒྲུབ་གཞུང་རྣམས་སུ་ཤེས་ལ། གསུམ་པ་པཱུ་ཙ་བཤམ་པ་ལ། མཆོད་པའི་རྟེན་བཤམ་པ། མཆོད་པའི་རྒྱན་བཤམ་པ། མཆོད་པའི་རྫས་བཤམ་པ་དང་གསུམ་མོ། །དང་པོ་ནི། རྩ་རྒྱུད་ལས། སྐུ་གསུང་ཐུགས་ལྡན་གཟུགས་ཀྱང་དགོད། །ཅེས་པས། དང་པོ་སྐུ་རྟེན་ལ། ལམ་རིམ་ལས། རི་མོ་རྒྱུ་བཞིས་འབུར་བླུག་དང་། འཇིབ་པ་ལས་བྱས། ཅེས་པས། རིས་སུ་བྲིས་པ། ལུགས་སུ་བླུག་པ། འབུར་དུ་བཏོད་པ། འདིར་དང་པོ་བྱས་པ་སྟེ། དེ་ཡང་ཞི་བ་བཞི་བཅུ་རྩ་གཉིས་ཀྱིས་གཙོ་བོ་བྱས་པའི་ཞི་བའི་ལྷ་ཚོགས་གཡས་སུ་བཤམ། ལྔ་བཅུ་རྩ་བརྒྱད་ཀྱིས་གཙོ་བོ་བྱས་པའི་ཁྲོ་བོའི་ལྷ་ཚོགས་གཡོན་དུ་བཤམ། བླ་མའི་སྐུ་གཟུགས་ལ་སོགས་པ་རྣམས་དབུས་སུ་བཤམ། དེ་རྣམས་ཀུན་གཡས་ཀྱི་ནང་ཚན་ནོ། །གཉིས་པ་གསུང་རྟེན་གླེགས་བམ་གང་ཡོད་གཡོན་དུ་བཤམ། གསུམ་པ་ཐུགས་རྟེན་གདུང་རིང་བསྲེལ་ལ་སོགས་པ་རྣམས་དབུས་སུ་བཤམ། སྤྱིར་རྟེན་བཤམ་ལུགས་ལ། ཕ་རྒྱུད་ཐམས་ཅད་གཡས། མ་རྒྱུད་ཐམས་ཅད་གཡོན། གཉིས་མེད་ཀྱི་རྒྱུད་ཐམས་ཅད་དབུས་སུ་བཤམ། འགའ་ཞིག་གི་ཞི་ཁྲོ་ཐབས་ཤེས་ཀྱི་སྒོ་ནས་གཡས་གཡོན་དུ་བཤམ་པ་ཡིན་ཟེར་སྟེ། དེ་མ་ཡིན། གདུལ་བྱ་ལུགས་འབྱུང་ལྡོག་གི་དབང་གིས། མ་བསྒྱུར་རྣལ་མའི་དཀྱིལ་འཁོར་དང་། བསྒྱུར་བ་ཁྲག་འཐུང་གི་དཀྱིལ་འཁོར་ཡིན་པས། གཡས་གཡོན་དུ་བཤམ་སྟེ། རྒྱུད་ནས་ཀྱང་དེ་ལྟར་དུ་བཤད་དེ། དེ་དག་གིས་དགོས་ཆེད་ནི་རྣལ་འབྱོར་པ་ལ་བྱིན་རླབས་འཇུག་པའི་དགོས་པ་ཡོད། གཉིས་པ་མཆོད་པའི་རྒྱན་ལ་གསུམ་ལས། སྟེང་རྒྱན་ནི། བླ་རེ། རྒྱལ་མཚན། གདུགས་འཕན་ལ་སོགས་པ་རྣམས་སྟེང་དུ་ཕུབ། ལོགས་རྒྱན་ནི། ཡོལ་བ། དར་གྱི་ལྡ་ལྡི། འདོད་ཡོན་གྱི་ལྷ་མོ་ལ་སོགས་པ་ལོགས་སུ་བཤམ། ས་རྒྱན་ནི། ཕྱག་བདར་ལེགས་པོར་བྱས་ལ། དེའི་སྟེང་དུ་དཔྱང་ལ་སོགས་པ་བཏིང་བའི་སྟེང་དུ་མཉྫི་ལ་སོགས་པ་བཤམ། གཞན་ཡང་ཕྱག་མཚན་རྡོ་རྗེ་དྲིལ་བུ། རྔེའུ་ཆུང་ལ་སོགས་པ་རོལ་མོའི་བྱེ་བྲག་ཀྱང་བཤམ་སྟེ། བཤམ་ལུགས་མཆོད་སྤྲིན་ཆེན་པོའི་མདོ་ལས་བཤད། དེའི་དགོས་ཆེད་ནི། ལྷ་མཉེས་ཤིང་རྣལ་འབྱོར་པ་ཚོགས་རྫོགས་པའི་དགོས་པ་ཡོད་དོ། །གསུམ་པ་མཆོད་རྫས་བཤམ་པ་ལ། རྩ་བའམ་ནང་གིས་མཆོད་པ་དང་། ཡན་ལག་ཕྱིའི་མཆོད་པ་བཤམ་ལུགས་དང་གཉིས་ཏེ། དེ་ཡང་མཆོད་སྤྲིན་ཆེན་པོའི་མདོ་ལས། །དབང་དང་ལྡན་པའི་སྟེགས་བུ་རུ། །ལྔ་དང་གསུམ་གཉིས་པཱུ་ཙ་བཤམ། །གཏོར་མགོ་གཡས་ལ་མཆོད་མགོ་གཡོན། །རིང་བ་རྒྱབ་ལ་ཐུང་བ་མདུན། །འགུལ་སྣོལ་རྩེ་སྤྲད་ཡང་དོག་སྦྱར། །མཉྫི་ངོས་བཟུང་རང་ལ་བསྟན། །ཅེས་གསུང་པས་མཉྫི་ལ་རིང་བ་རྣམས་རྒྱབ་ནས་ཕར་ལ་བཤམ། ཐུང་བ་རྣམས་མདུན་ན་ཚུར་བཤམ་མོ། །དེ་ལ་དང་པོ་རྩ་བའི་ནང་མཆོད་སྨན་རག་གཏོར་གསུམ་བཤམ་ལུགས་ནི། སྨན་བྷནྡྷ་མཚན་ཉིད་ལྡན་པའི་ནང་དུ། ཆང་ཕུད་མ་ཉམས་པ་གཙོང་མ་ལ་པཉྩ་བཏབ་ལ་རང་གིས་གཡས་སུ་བཤམ་མོ། །རཀྟ་ནི། བྷནྡྷ་མཚན་ལྡན་ལྕང་ལོ་ཅན་གྱི་ནང་དུ། ཕྱིའི་རཀྟ་དཔའ་བོ་གྲིར་ཤི་བའི་ཁྲག །ནང་གི་རཀྟ་ནི། རུ་ཏྲའི་སྙིང་ཁྲག །གསང་བའི་རཀྟ་ནི་བུ་མོ་གཙང་མ་རྡོ་རྗེའི་མདའ་མ་ཕོག་པའི་རཀྟ་རྣམས་ལ་གཞི་བླང་བའི་ཁྲག་སྣ་ཚོགས་ཚད་ལ། ཨ་མྲྀ་ཏ་བཏབ་ལ་རང་གི་གཡོན་དུ་བཤམ། གཏོར་མ་ནི་ཆོས་བཅུ་ལས། མཆོག་གི་དངོས་གྲུབ་གྲུབ་བྱའི་ཕྱིར། །དང་པོ་ཟས་ཀྱི་ཕུད་ལ་བྱ། །ཅེས་པས། དང་པོ་གཏོར་མའི་རྒྱུ་ནི། དབྱར་ཡིན་ན་མེ་ཏོག །སྟོན་འབྲུ། དགུན་ཤ་ཁྲག །དཔྱིད་ཡིན་ན་ཟན་ལ་གཏོར་མ་བྱ་ཞེས་ཀྱང་གསུང་། ཕྱག་ལེན་ལ། ཕྱེ་གཙང་མ་ལ། བླ་མའི་གཏོར་མ་དང་། ཞི་བ་རྣམས་ཆང་གི་སྦྲུས་ལ། པད་གཏོར་པད་སྡོང་གི་ཚུལ་ལ་ཐེབ་སྐྱུ་པད་འདབ་ཀྱི་ཚུལ་དུ་བྱ། ཁྲོ་བོ་དང་ཆོས་སྐྱོངས་དྲག་བྱེད་རྣམས་ལ། ཕྱེ་གཙང་མ་ལ་ཤ་སྣ་སྙིང་སྣ་རྣམས་ཀྱི་ཕྱེ་མ་བསྲེས་ལ་ཆང་དང་རཀྟས་སྦྲུས་ཞིང་། དཔལ་གཏོར་སྙིང་གི་ཚུལ་དུ་བྱ། ཐེབ་སྐྱུ་རྣམས་དོན་སྙིང་འབྱིན་པའི་ཚུལ་ལམ། ཐོད་ཚལ་གྱི་ཚུལ་བྱས་ལ། མར་ཞལ་དང་ཤ་ཆེན་ལ་སོགས་པས་བརྒྱན་ཅིང་ཨ་མྲྀ་ཏ་བཏབ་བོ། །དེ་ཡང་། འཁོར་གྱི་ཉེས་སྐྱོན་དག་བྱའི་ཕྱིར། །སྣོད་དེ་ཤིན་ཏུ་གཙང་བར་བྱ། །ཅེས་པས། གཏོར་སྣོད་ཀ་པཱ་ལ་དུམ་བུ་གཅིག་པའམ། སྣོད་གཙང་མའི་ནང་དུ་བཤམ་ཞིང་བཀྲ་ཤིས་ཕུན་སུམ་ཚོགས་པའི་ཕྱིར། སྣོད་དེ་ཤིན་ཏུ་བཀང་བར་བྱ། །ཅེས་པས། སྣོད་དེ་ཡང་ཤིན་ཏུ་བཀང་ལ། །གཏོར་ལེན་བླང་དོར་མེད་པའི་ཕྱིར། །གཏོར་ཚུག་གཅིག་ཏུ་བརྟག་པར་བྱ། །ཅེས་པས། གཏོར་མ་མ་སྐྱོང་བ་ལ་དུས་དྲུག་གམ་བཞི་ལ་སོགས་པ་ལ་སྔ་ཕྱི་མེད་པར་དུས་ཅིང་མི་གཡོ་བའོ། །ཡང་ན་རྒྱུ་ལ་བཟང་ངན་མེད་པ་ལ་ཟེར། ཁ་ཅིག་གིས་དུས་རྒྱུན་དུ་གཏོར་ཚུག་ཆེ་ཆུང་མེད་པ་གཅིག་ཏུ་བརྟག་པར་བྱ། ཅེས་ཀྱང་ཟེར་རོ། །བསྙེན་བཀུར་དག་དང་ལྡན་པའི་ཕྱིར། །མཉྫི་ལ་སོགས་སྟེགས་ལ་བཞག །ཅེས་པས། གཏོར་མ་དེ་སྨིན་མཚམས་པས་མི་མཐོ། །ཐུགས་ཀ་བས་མི་དམའ་བའི་སྟེགས་ལ་བཞག་པ་ལ། གཏོར་མ་དབུས་སུ་བཤམ་མོ། །གཏོར་མ་བཤམ་ལུགས་ལ། འགའ་ཞིག་གིས་གཡས་གཡོན་ཐབས་ཤེས་ཀྱི་ཆ་ཡིན་ཟེར་ཡང་། ལམ་རིམ་ལས། མ་ཧཱ་བྷ་ལིང་ཨ་མྲྀ་ཏ། དམར་ཆེན་ཚོགས་ཀྱི་གཏོར་མ་དགྲམ། །འདི་ལ་སྨར་སྟོན་སེང་གེ་འོད་ཀྱིས་དཔལ་ཆེན་པོའི་གཡས་ཞལ་དཀར་པོ་ལ་སྨན། གཡོན་ཞལ་དམར་པོ་ལ་རཀྟ། དབུས་ཞལ་མཐིང་ཀ་ལ་གཏོར་མ་བསྟབས་པའི་བརྡ་ཡིན་པས་གཡས་གཡོན་དབུས་གསུམ་དེ་ལྟར་དུ་ཡིན་གསུངས་སོ། །གཉིས་པ་ཡན་ལག་གམ་ཕྱིའི་པཱུ་ཙ་བཤམ་པ་ནི། དང་པོ་ཨརྑྷཾ་ནི། དུང་ཆོས་སམ། ཟངས་ལ་སོགས་པ་སྣོད་གཙང་མའི་ནང་དུ། ལུང་པ་དགུ་འདུས་ཀྱི་ཆུའམ། ཆུ་བོ་ཆེན་པོའི་ཆུ་ལ། བ་དམར་སེར་གྱི་འོ་མ་བླུག །རིན་པོ་ཆེ་བདར་བ། གཡོན་དུ་བཤམ་པར་བྱའོ། །དེའི་འོག་ཏུ་སྤོས་ནི། སྤོས་སྦྱོར་དང་ལྡན་པའི་སྤོས་རྒྱའམ། སྤོས་དྲིལ་རྣམས་བཤམ་མོ། །ཁྲོ་བོ་ལ་ཤ་ཆེན་གྱི་བདུག་སྤོས་བཤམ་མོ། །དེའི་འོག་ཏུ་མེ་ཏོག་ནི། དབྱར་ཡིན་ན་ཆུ་དང་ཐང་ལ་སྐྱེས་པའི་མེ་ཏོག །དགུན་ཡིན་ན་འབྲུ་ལ་སྨན་གྱིས་ཁ་དོག་བསྒྱུར་བའོ། །འབྲུ་སིལ་མའི་མེ་ཏོག་བཤམ་མོ། ཁྲོ་བོ་ལ་དབང་པོ་ལྔའི་མེ་ཏོག་བཤམ་མོ། །དེའི་འོག་ཏུ་ཞུམ་མར་གྱི་མར་མེ་མཚན་ཉིད་དང་ལྡན་པ་བཤམ་མོ། །ཁྲོ་བོ་ལ་ཚིལ་ཆེན་གྱི་མར་མེ་བཤམ་མོ། །དེའི་འོག་ཏུ་དྲི་ཆབ་ནི། དུང་ཆོས་སམ་སྣོད་གཙང་མའི་ནང་དུ་ཆུ་གཙང་བླུག་ལ། དེ་ལ་ཙནྡན་དཀར་དམར། ཨ་ཀ་རུ་དང་དུ་རུ་ཀ་ལ་སོགས་པའི་དྲི་བཟང་པོ་རྣམས་བཏབ་ལ་བཤམ་མོ། །ཁྲོ་བོ་ལ་དྲི་ཆུའི་དྲི་ཆབ་བཤམ་མོ། །ཞལ་ཟས་ནི། ཞི་བ་ལ་འབྲས་བུའི་ཞལ་ཟས། ཁྲོ་བོ་ལ་དྲི་ཆེན་གྱི་ཞལ་ཟས་བཤམ་མོ། །རོལ་མོ་ནི། ཞི་བ་ལ་རོལ་མོའི་བྱེ་བྲག །ཁྲོ་བོ་ལ་རྐང་གླིང་ཐོད་རྔ་ལ་སོགས་པ་རྣམས་བཤམ། དེ་ལྟར་མཆོད་པ་དེ་དག་བཤམ་ལུགས་ལ། སྨན་རག་གཏོར་གསུམ་བཤམ་ལུགས་ལམ་རིམ་ལས་བཤད། རྣམ་ལྔ་བཤམ་ལུགས་མཆོད་སྤྲིན་ཆེན་པོ་ལས་བཤད། དེ་ནི་གྲལ་ཐབས་སུ་བཤམ་པའི་དབང་དུའོ། །དཀྱིལ་འཁོར་ལ་བཀོད་པའི་ཚེ། དཀྱིལ་འཁོར་གྱི་གཙོ་བོ་རང་དབང་ཆེ་བའི་རང་དབང་དུ་མཆོད་མགོ་གཡོན་བསྟན་ནས་གཡས་སུ་བསྐོར་ལ། ཤར་དུ་ཡོན་ཆབ། ཤར་ལྷོར་བདུག་སྤོས། ལྷོ་ནུབ་ཏུ་མེ་ཏོག །ནུབ་བྱང་དུ་མར་མེ། བྱང་ཤར་དུ་དྲི་ཆབ། ནུབ་ཏུ་ཞལ་ཟས་རྣམས་བཤམ། གཏོར་མགོ་གཡས་སུ་བསྟན་ནས་གཡོན་སྐོར་དུ་བཤམ་ལ། ཤར་ལྷོར་ཞི་བ། བྱང་ཤར་དུ་ཁྲོ་བོ། ནུབ་བྱང་དུ་མ་མོ། ལྷོ་ནུབ་ཏུ་མགོན་པོ། ཤར་དུ་བླ་མ། ནུབ་ཏུ་དམ་ཅན་རྣམས་བཤམ་མོ། །སྨན་རཀ་དང་བསང་ཆུ་སྣོད་གཙང་མའི་ནང་དུ་ཆུ་གཙང་ལ་ག་བུར་ལ་སོགས་པའི་དྲི་བཟང་བཏབ་ལ་རང་གིས་མདུན་ནས་གཡས་གྲལ་བྱེད་པའི་བསང་ཆུ་སྨན་རཀ་རིམ་པར་བཤམ་མོ། །བཞི་པ་སྐབས་འདིར་རྒྱུད་གཞུང་དང་སྟོད་ཟུར་པ་ཚང་གི་ལུགས་ལ་ཚུལ་ཕྱག་དང་། གྲལ་ཕྱག་དང་། མཚམས་བཅད་པ་དང་། བཤགས་པ་བྱ་བ་དང་། དམ་བཅའ་བ་དང་། བྱིན་དབབ་པ་དང་། ཕྱི་ནང་གི་མཆོད་པ་བྱིན་གྱིས་བརླབས་པའོ། །དེ་ལ་ཚུལ་ཕྱག་ནི། རྣལ་འབྱོར་པ་རྣམས་ནང་དུ་འདུས་ལ། དཀྱིལ་འཁོར་གྱི་མཐའ་ནས་འཁོད་ལ། ལག་སོར་དཔའ་བོའི་འབྲུ་ལྔ་གསལ་བས། ཨོཾ་བཛྲ་ས་མ་ཡ་ཧཱུྃ་ཛ། ཞེས་རྡོ་རྗེ་གོ་འབྱེད་ཀྱི་མུ་ཏྲ་དང་བཅས་པ་ལན་གསུམ་བརྗོད་པས། ལན་དང་པོས་སེ་གོལ་གཡས་སུ་གཏོགས་པས་ཞི་བའི་ལྷ་ཚོགས་སྤྱན་དྲངས་ནས་གཡས་ཀྱི་ནམ་མཁའ་ལ་བཞུགས། ལན་གཉིས་པས་སེ་གོལ་གཡོན་དུ་གཏོགས་པས་ཁྲོ་བོའི་ལྷ་ཚོགས་སྤྱན་དྲངས་ནས་གཡོན་གྱི་ནམ་མཁའ་ལ་བཞུགས། ལན་གསུམ་པ་སེ་གོལ་དབུས་སུ་གཏོགས་པས་བླ་མ་རིག་འཛིན་བྱང་སེམས་མཁའ་འགྲོ་ཆོས་སྐྱོང་རྣམས་སྤྱན་དྲངས་ནས་དབུས་སུ་བཞུགས་པར་བསམ་ལ། རབ་རྒྱུན་བཤགས་བྱས་ལ་ཕྱག་འཚལ་ལམ། འབྲིང་ལན་བདུན། དེ་མ་གྲུབ་ན་ཕྱག་རྐྱང་པ་འཚལ་དེ། བླ་མ་ལ་གསུམ། ཡི་དམ་ལ་གསུམ། རིག་འཛིན་བྱང་སེམས་མཁའ་འགྲོ་ཆོས་སྐྱོང་ལ་གསུམ། ཡང་ན་བླ་མ་རིག་འཛིན་བྱང་སེམས་མཁའ་འགྲོ་ཆོས་སྐྱོང་རྣམས་ལ་གསུམ། ཡི་དམ་ལ་གསུམ། བསྒྲུབ་ཁང་རྙིང་པ་ཡིན་ན་གནས་བདག་ལ་གསུམ་འཚལ། གྲལ་ཕྱག་ནི། དེ་ནས་རུ་གདན་ལ་བཞུགས་པ་དང་། རུ་ལ་ཕྱག་གསུམ་འཚལ། དེ་ནས་དབང་རྫོགས་པར་ཐོབ་གང་སྔ་བ་རྣམས་གྲལ་རིམ་དུ་བསྡད་པ། འོག་མ་འོག་མ་རྣམས་ཀྱི་ཕྱག་གསུམ་གསུམ་འཚལ་ལོ། །འོ་ན་ཚུལ་ཕྱག་དང་གྲལ་ཕྱག་གི་དོན་ནི། ལམ་རིམ་གྱིས་འཇུག་ཚུལ་དང་བསྟུན་ན། ཐོག་མར་སྐྱབས་འགྲོ་དང་ཕྱག་འཚལ་དགོས་པས། དེ་དང་ཚུལ་མཐུན་དུ་བྱེད་པས་ཚུལ་ཕྱག །དབང་ཐོབ་པའི་རིམ་པ་ལྟར་དུ་གྲལ་དུ་འཁོད་ཅིང་། གྲལ་རིམ་ལྟར་དུ་འཚལ་བའི་ཕྱིར་གྲལ་ཕྱག །དེ་ལ་དགོངས་འདུས་ལས། རྡོ་རྗེ་འདུས་པས་དབང་གྲལ་དུ། །ངེས་པའི་དོན་གྱི་གདུང་ཆེན་ཤར། །ཅེས་གསུངས་སོ། །འདིར་སློབ་དཔོན་དམ་པ་བདེ་བར་གཤེགས་པའི་ལུགས་ཀྱིས། རབ་རྒྱུན་བཤགས་ལྟར་ཉམས་སུ་བླང་ཚུལ་ལ། རྒྱུན་བཤགས་ཡན་ལག་བརྒྱད་པ། ཞི་ཁྲོའི་བཤམས་པ། མཎྜལ་དང་གསུམ་ལས། དང་པོ་རྒྱུན་བཤགས་རང་ལའང་སྔོན་དུ་བྱ་བ་དང་། དངོས་གཞི་གཉིས་ལས། དང་པོ་ནི། གཏོར་མའི་ཆོས་བཅུ་ལས། འཁོར་གྱིས་གནོད་པ་བསལ་བའི་ཕྱིར། །གཏོར་མ་བཞག་པར་མི་བྱའོ། །ཅེས་པས། གཏོར་མ་བཤམ་མ་ཐག་ཏུ་མ་བསྔོ་ན་ཡི་དྭགས་མཁའ་རྒྱུའི་དྲི་ཟ་རྣམས་ཀྱིས་བརླབས་ཅིང་། གཏོར་མའི་ཕུད་ཉམས་པས། དེ་མ་བསྔོ་ན་ཡེ་ཤེས་ཀྱི་ལྷ་ལ་ཐུགས་རྟོག་མི་མངའ་ཡང་། དེའི་འཁོར་དུ་གནས་པའི་དྲེགས་བྱེད་རྣམས་ཀྱི་གནོད་པ་འོང་བས། བཤམ་མ་ཐག་ཏུ་བསྔོ་དགོས་སྟེ། མ་ཁོམ་ནའང་གཏོར་ཆུ་བླུག་པ་ཁཱ་ཧི་བཏག་པ་ལ། །རྟེན་འབྲེལ་ཚོགས་པར་བྱ་བའི་ཕྱིར། །བསང་ཆབ་དག་དང་ལྡན་པར་བྱ། །ཅེས་པས། དང་པོ་ལས་སློབ་པས་གཏོར་མ་ལ་ཆུ་གཙང་གིས་བྲན་ལ། ཐམས་ཅད་ཀྱིས་ཆབ་སྦྱང་མཛད་པར་ཞུ་ཞུས་པ་དང་། ཐམས་ཅད་ཀྱིས་ཨོཾ་སྭ་བྷཱ་ཝ་ཤུདྡྷེ་སརྦ་དྷརྨཱ་སྭ་བྷཱ་བ་ཤུདྡྷོ་྅ཧཾ། ཞེས་བརྗོད་དོ། །རྩ་སྡེ་བའི་ཕྱག་ལེན་ལ། གཏོར་མའི་ཐུགས་དམ་ཆུས་མི་བསླད། །ཅེས་གསུངས་པས། ཆང་གཉིས་བར་དུ་ཆུ་གཅིག་བླུག་པར་བཞེད་དོ། །བར་ཆད་ཞི་བར་བྱ་བའི་ཕྱིར། །སྔགས་ཀྱིས་ཡང་དག་བསྲུང་བར་བྱ། །ཅེས་པས། ལས་སློབ་པས་གཏོར་མ་ལ་ཆང་རྒོད་བྲན་ལ། གཏོར་མ་ལ་སྐྱེམས་ཐལ་བྱིན་རླབས་མཛད་པར་ཞུ་ཞུས་པ་དང་། ཐམས་ཅད་ཀྱིས། ཨོཾ་ཨཱཿཧཱུྃ། བྱིན་རླབས་རྩ་བ་བཀའ་བརྒྱུད་བླ་མ་མཆོད། དངོས་གྲུབ་རྩ་བ་ཡི་དམ་ལྷ་ཚོགས། ཕྲིན་ལས་རྩ་བ་ཆོས་སྐྱོངས་སྲུང་མ། བསྙེན་བསྒྲུབ་རྩ་བ་མ་དང་མཁའ་འགྲོ། བསྟན་སྲུང་བ